ไม่ได้รับ
โดย...ทีมข่าวการเงินโพสต์ทูเดย์
9 มี.ค. 2559

โดย...ทีมข่าวการเงินโพสต์ทูเดย์
หลายเดือนที่เฮียสมเจตน์ หมู่ศิริเลิศ ซีอีโอและกรรมการผู้จัดการ และทีมผู้บริหาร ธนาคารธนชาต ต้องเทียวไล้เทียวขื่อไปยังกระทรวงศึกษาธิการบ้าง สำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) บ้างเพื่อไปชี้แจงการถอนเงินของอดีตผู้บริหาร สกสค.ที่กำลังถูกดำเนินคดีข้อหาฉ้อโกง มีที่มาที่ไปยังไง
เป็นเรื่องน่าแปลก หลังการเข้าพบ แบงก์ก็ส่งหนังสือชี้แจงข้อเท็จจริงตามไปให้ แต่พอคล้อยหลังกลับมาก็มีการให้ข่าวว่า ทางธนาคารไม่ให้ความร่วมมือส่งเอกสารมาให้
ครั้งแรกผู้บริหารแบงก์ธนชาตก็คิดว่าเป็นเพราะส่งหนังสือล่าช้าหรือเปล่า พอบอกไม่ได้รับหนังสือชี้แจง ก็ส่งไปให้ใหม่ ผลก็เหมือนเดิม เมื่อสื่อสายการศึกษาสอบถามก็มีการให้ข้อมูลว่าแบงก์ไม่ส่งข้อมูลมาให้
ในที่สุดแบงก์ก็แจ้งกับตลาดหลักทรัพย์ว่า ส่งข้อมูลไป 3 ครั้ง เมื่อ 7 ม.ค. ถัดมาก็ 28 ม.ค. และ 23 ก.พ. 2559
ทีนี้บอกว่าไม่ได้รับอีก คงต้องสงสัยแล้วว่าเรื่องนี้มีอะไรในกอไผ่หรือเปล่า